दिव्या खोसला कुमार का सोनू निगम पर पलटवार, कहा, 'थैंकलेस'
टीसीरीज़ के चेयरमैन भूषण कुमार को एक्सपोज़ करने की चेतावनी सोनू निगम ने दे दी है। वहीं सोनू निगम के इस वीडियो के जवाब में भूषण कुमार की पत्नी दिव्या खोसला कुमार ने उन्हें 'थैंकलेस' कहा है। सोशल मीडिया पर शुरू इस जंग में आगे क्या होता है, लेकिन मामला फिलहाल गरमा रहा है। दोनों के ही पक्ष में सोशल मीडिया पर आवज़ें उठ रही हैं।
लोकप्रिय गायक सोनू निगम ने आज अपने इंस्टाग्राम अकाउंट पर एक वीडियो शेयर किया, जिसमें टीसीरीज़ के कर्ताधर्ता भूषण कुमार पर हमला बोला है।
उन्होंने अपने वीडियो में कहा है कि टी-सीरीज म्यूजिक कम्पनी बॉलीवुड इंडस्ट्री में एक माफिया की तरह काम करती है। वहीं उन्होंने खुलासा करते हुए कहा, 'भूषण कुमार अब तो मुझे तेरा नाम लेना ही पड़ेगा, तूने गलत आदमी से पंगा ले लिया है। तू भूल गया है वो टाइम, जब तू मेरे घर पर आकर कहता था कि मेरी एलबम कर दो, भाई मुझे बाल ठाकरे से मिलवा दो, भाई मुझे अबु सलेम से बचा लो.... याद है ना.. मैं तुझे कह रहा हूं कि तू मेरे मुंह मत लगना... मेरा पास एक वीडियो पड़ा है, अगर तूने मुझसे अब पंगा लिया तो मैं उसे यूट्यूब पर डाल दूंगा.... इसलिए अब तू मेरे मुंह मत लगना...।'
सोनू निगम के इस वीडियो पर भूषण कुमार की पत्नी दिव्या खोसला कुमार ने अपने इंस्टा अकाउंट पोस्ट से जवाबी हमला बोला है। सिंगर को उनका पुराना वक्त दिलाते हुए 'थैंकलेस' यानी अहसान फरामोश तक कह डाला है।
दिव्या खोसला कुमार ने अपनी इंस्टा स्टोरी पर लिखा है, 'आज की सच्चाई केवल यह है कि कौन कितना अच्छा कैंपेन चला सकता है। मैं देख सकती हूं कि लोग कैसे कैंपेन चलाकर झूठ बेच रहे हैं। सोनू निगम जैसे लोग दर्शकों के दिमाग से खेल रहे हैं। भगवान इस दुनिया को बचाए।'
उन्होंने दूसरे इंस्टास्टोरी में लिखा, 'सोनू निगम जी टी-सीरीज ने आपको इंडस्ट्री में ब्रेक दिया। आपको इतना आगे बढ़ाया। यदि आपको इतनी ही नाराजगी थी भूषण से तो पहले क्यों नहीं बोले ? आज पब्लिसिटी के लिए क्यों कर रहे हो ये सब... आपके पिताजी के इतने वीडियोज मैंने खुद डायरेक्ट किए, जिसके लिए वो इतने शुक्रगुजार रहे। ऐसा लगता है कि कुछ लोग अहसान फरामोश होते हैं।'
बता दें सोनू निगम ने कुछ दिनों पहले एक वीडियो शेयर कर कहा था कि बॉलीवुड म्यूजिक इंडस्ट्री दो लोगों के हाथ में हैं, जो नए कलाकारों को प्रताड़ित करते हैं। इस वीडियो में सोनू निगम ने किसी का नाम नहीं लिया था, लेकिन अपने ताजा वीडियो में वो भूषण कुमार के खिलाफ जमकर बोले।
➤ सोनू निगम की भूषण कुमार को खुली धमकी, कहा, 'मेरे मुंह मत लगना..'